Na temelju članka 6. Odluke o Stipendiji Grada Zagreba za učenike i studente s invaliditetom (Službeni glasnik Grada Zagreba 19/17 i 18/19)

**gradonačelnik Grada Zagreba**

 **raspisuje**

**JAVNI NATJEČAJ**

**ZA DODJELU STIPENDIJE GRADA ZAGREBA**

**STUDENTIMA S INVALIDITETOM**

**ZA AKADEMSKU GODINU 2020./2021.**

**1.** Za akademsku godinu 2020./2021. studentima će se dodijeliti najviše 31 Stipendija.

**2.**  Stipendiju mogu ostvariti studenti koji podnesu prijavu na Javni natječaj za dodjelu Stipendije Grada Zagreba studentima s invaliditetom za akademsku godinu 2020./2021. (u daljnjem tekstu: Natječaj) i ispunjavaju sljedeće uvjete:

- da su osobe s invaliditetom registrirane u Hrvatskom registru o osobama s invaliditetom;

- da su državljani Republike Hrvatske;

- da imaju prijavljeno prebivalište u Gradu Zagrebu neprekidno tri godine prije dana objave Natječaja, odnosno prije 4. studenoga 2020.;

- da su redoviti studenti preddiplomskih sveučilišnih studija, diplomskih sveučilišnih studija, integriranih preddiplomskih i diplomskih sveučilišnih studija, kratkih stručnih studija, preddiplomskih stručnih studija i specijalističkih diplomskih stručnih studija u Gradu Zagrebu;

- da nemaju, osim iz zdravstvenih razloga (što se dokazuje vjerodostojnom medicinskom dokumentacijom liječnika specijalista), zaostajanja tijekom studija;

- da nisu apsolventi ni studenti razlikovne godine studija;

- da u akademskoj godini za koju se Stipendija dodjeljuje nisu upisali mirovanje studentskih obveza.

**3.** Stipendija se dodjeljuje, računajući od 1. listopada 2020., za trajanja statusa redovitog studenta, odnosno najduže za 10 mjeseci, odnosno za 5 mjeseci, ako u tom roku prema nastavnom planu i programu studija za koji je Stipendija odobrena završava nastavni plan i program korisnika Stipendije.

Neto iznos Stipendije utvrđuje se u visini 50% prosječne neto plaće u Gradu Zagrebu za razdoblje siječanj-kolovoz 2020. godine.

**4.** Kriteriji za utvrđivanje liste kandidata za dodjelu Stipendije su: invaliditet i težina oštećenja, uspjeh na studiju, socijalni status i druge socijalne prilike, postignuti i priznati rezultati studenta na jednom području znanosti, umjetnosti ili sporta.

**5.** Rok za podnošenje prijava na Natječaj je zaključno 4. prosinca 2020.

Prijava na Natječaj dostavlja se u zatvorenoj omotnici s naznakom "ZA JAVNI NATJEČAJ ZA DODJELU STIPENDIJE GRADA ZAGREBA STUDENTIMA S INVALIDITETOM", na adresu:

Grad Zagreb

Gradski ured za socijalnu zaštitu i osobe s invaliditetom

Trg Stjepana Radića

10000 Zagreb

Prijave na Natječaj dostavljaju se preporučenom poštom na navedenu adresu ili se predaju u pisarnicu na istoj adresi. Prijave se dostavljaju isključivo na ispunjenom i potpisanom obrascu A1-Prijava na javni natječaj za dodjelu Stipendije Grada Zagreba studentima s invaliditetom za akademsku godinu 2020./2021. koji se, kao i obrazac A2-Izjava o članovima kućanstva, može preuzeti u Gradskom uredu za socijalnu zaštitu i osobe s invaliditetom, Zagreb, Trg Stjepana Radića 1, soba 284 i na web stranici Grada Zagreba ([www.zagreb.hr](http://www.zagreb.hr)).

**6**. Uz obrazac A1 potrebno je priložiti:

**6.1**. Dokaz o državljanstvu kandidata: domovnica (preslika) ili elektronički izvod iz knjige državljana;

Dokaz iz točke 6.1. Gradski ured za socijalnu zaštitu i osobe s invaliditetom može umjesto kandidata pribaviti iz službenih evidencija, a za što je potrebno dati privolu na obrascu A1-Prijava na javni natječaj za dodjelu Stipendije Grada Zagreba studentima s invaliditetom**.**

**6.2.** Uvjerenje o prebivalištu za kandidata ne starije od dana objave Natječaja, odnosno od 4. studenoga 2020. (izvornik) ili elektronički zapis o prebivalištu, ne stariji od dana objave Natječaja, odnosno od 4. studenoga 2020.;

**6.3.** Potvrdu o redovitom upisu u akademsku godinu 2020./2021., u kojoj je navedeno u koji semestar, odnosno godinu studija, je kandidat upisan u akademskoj godini 2020./2021. (preslika).

 Ako je student upisan na još jedno visoko učilište, u svrhu ostvarivanja dodatnih bodova potrebno je priložiti i potvrdu o upisu na to visoko učilište u akademskoj godini 2020./2021. (preslika);

**6.4.** Potvrdu o godini upisa na prvu godinu studija (preslika);

**6.5.** Ukoliko iz Potvrde pod točkom 6.3. nije vidljivo koji je semestar, odnosno godinu studija kandidat upisao u akademskoj godini 2020./2021., potrebno je dostaviti potvrdu visokog učilišta da kandidat nema zaostajanja tijekom studija (preslika);

 **6.6.** Svjedodžbe svih razreda srednje škole za studente prve godine  studija (preslike), odnosno ovjereni prijepis ocjena svih prethodnih godina studija za studente viših godina studija (preslika);

Ovjereni prijepis ocjena svih prethodnih godina preddiplomskog studija za studente prve godine diplomskog studija (preslika);

Ovjereni  prijepis ocjena prve godine diplomskog studija za studente druge godine diplomskog studija (preslika).

Napomena: jedna potvrda može sadržavati više podataka traženih u točci 6.3., 6.4. te prijepis ocjena iz točke 6.6.

**6.7.** Vjerodostojnu medicinsku dokumentaciju liječnika specijalista ako je kandidat iz zdravstvenih razloga zaostajao tijekom studija (preslike);

**6.8.** Životopis (osnovni podaci o kandidatu, tijeku školovanja, kućanstvu i dr.).

**7.** Bodovanje invaliditeta i težine oštećenja, provodi se na temelju sljedećih dokaza:

a) nalaza, mišljenja ili rješenja o invaliditetu i težini oštećenja (preslika);

b) dokaza o korištenju pomagala vezano za dokazana oštećenja (preslika);

c) rješenja o priznavanju prava na doplatak za pomoć i njegu **i** dokaza o uplati doplatka za pomoć i njegu u 10. mjesecu 2020. (uplata za 9. mjesec 2020.) ili u 11. mjesecu 2020. (uplata za 10. mjesec 2020.) (preslika) **ili** potvrde centra za socijalnu skrb da kandidat ostvaruje pravo na doplatak za pomoć i njegu, ne starije od dana objave Natječaja, odnosno od 4. studenoga 2020. (izvornik);

d) potvrde centra za socijalnu skrb da kandidat ostvaruje pravo na uslugu pomoći u kući, ne starije od dana objave Natječaja, odnosno od 4. studenoga 2020. (izvornik);

e) rješenja o priznavanju prava na osobnu invalidninu **i** dokaza o uplati osobne invalidnine u 10. mjesecu 2020. (uplata za 9. mjesec 2020.) ili u 11. mjesecu 2020. (uplata za 10. mjesec 2020.) (preslika) **ili** potvrde centra za socijalnu skrb da kandidat ostvaruje pravo na osobnu invalidninu, ne starije od dana objave Natječaja, odnosno od 4. studenoga 2020. (izvornik).

**8.** Bodovanje socijalnog statusa i drugih socijalnih prilika u obitelji kandidata, provodi se na temelju sljedećih dokaza:

 a) rješenja o priznavanju prava na zajamčenu minimalnu naknadu kandidatu, odnosno njegovu roditelju ili osobi koja ga uzdržava (preslika) **i** dokaza o uplati zajamčene minimalne naknade u 10. mjesecu 2020. (uplata za 9. mjesec 2020.) ili u 11. mjesecu 2020. (uplata za 10. mjesec 2020.) (preslika) **ili** potvrde centra za socijalnu skrb da kandidat, odnosno njegov roditelj ili osoba koja ga uzdržava ostvaruje pravo na zajamčenu minimalnu naknadu, ne starije od dana objave Natječaja, odnosno od 4. studenoga 2020. (izvornik);

b) rješenja o priznavanju prava na doplatak za djecu kandidatu, njegovu roditelju ili osobi koja ga uzdržava (preslika) **i** dokaza o uplati dječjeg doplatka u 10. mjesecu 2020. (uplata za 9. mjesec 2020.) ili u 11. mjesecu 2020. (uplata za 10. mjesec 2020.) (preslika);

c) rješenja o priznavanju prava na novčanu pomoć socijalne skrbi Grada Zagreba kandidatu, odnosno njegovu roditelju ili osobi koja ga uzdržava (preslika) **i** dokaza o uplati novčane pomoći socijalne skrbi Grada Zagreba u 10. mjesecu 2020. (uplata za 10. mjesec 2020.) ili u 11. mjesecu 2020. (uplata za 11. mjesec 2020.) (preslika) **ili** potvrde Gradskog ureda za socijalnu zaštitu i osobe s invaliditetom (Nova cesta 1) da kandidat, odnosno njegov roditelj ili osoba koja ga uzdržava ostvaruje pravo na novčanu pomoć socijalne skrbi Grada Zagreba, ne starije od dana objave Natječaja, odnosno od 4. studenoga 2020. (izvornik);

Ako pravo na novčanu pomoć socijalne skrbi Grada Zagreba ostvaruje kandidat, odnosno njegov roditelj ili osoba koja ga uzdržava, a čiji podaci su navedeni u obrascu A1, Gradski ured za socijalnu zaštitu i osobe s invaliditetom će potvrdu pribaviti iz službene evidencije Ureda.

Ako pravo ostvaruje roditelj ili osoba koja uzdržava kandidata, a čiji podaci nisu navedeni u obrascu A1, dokaz/e iz točke 8. c) potrebno je osobno ishoditi;

d) uvjerenja da se roditelj s kojim kandidat živi u jednoroditeljskoj obitelji nalazi u evidenciji nezaposlenih osoba, ne starije od dana objave Natječaja, odnosno od 4. studenoga 2020. (izvornik) te jednog od sljedećih dokaza:

-     smrtnog lista ili izvatka iz matice umrlih za preminulog/e roditelja/e ili partnera (preslika);

-     potvrde nadležnog tijela o nestalom roditelju/ima/partneru (izvornik ili preslika ovjerena kod javnog bilježnika);

-     pravomoćnog rješenja ili pravomoćne presude o razvodu braka (preslika);

-     rješenja suda o određivanju  privremene mjere s kojim će roditeljem dijete stanovati, o ostvarivanju osobnih odnosa s djetetom i radi uzdržavanja-ako je postupak razvoda braka u tijeku (preslika);

-     pravomoćnog rješenja suda o povjeravanju djeteta jednom roditelju-za izvanbračne zajednice (preslika);

-     uvjerenja centraza socijalnu skrb da kandidat živi u jednoroditeljskoj obitelji, odnosno da je samohrani roditelj, ne starijeg od dana objave Natječaja, odnosno od 4. studenoga 2020. (izvornik).

Ukoliko je kandidat samohrani roditelj, uz dokaze iz točke d), nužno je za dijete priložiti izvadak iz matice rođenih, ne stariji od dana objave Natječaja, odnosno od 4. studenoga 2020. (preslika) ili elektronički izvod iz matice rođenih, ne stariji od dana objave Natječaja, odnosno od 4. studenoga 2020.

Ukoliko kandidat nema oba roditelja, uz smrtni list/izvadak iz matice umrlih za preminulog/e roditelje (preslika) ili potvrdu nadležnog tijela o  nestaloj osobi, ako je roditelj ili su oba roditelja nestala (izvornik ili preslika ovjerena kod javnog bilježnika), nužno je priložiti izvadak iz matice rođenih kandidata, ne stariji od dana objave Natječaja, odnosno od 4. studenoga 2020. (preslika) ili elektronički izvod iz matice rođenih, ne stariji od dana objave Natječaja, odnosno od 4. studenoga 2020.;

 e) potvrde centra za socijalnu skrb da kandidat koristi usluge smještaja izvan vlastite obitelji, ne starije od dana objave Natječaja, odnosno od 4. studenoga 2020. (izvornik);

f) medicinske dokumentacije; nalaza, mišljenja ili rješenja o invaliditetu i težini oštećenja zdravlja roditelja ili osobe koja uzdržava kandidata (preslike);

g) ispunjenog i potpisanog obrasca A2-Izjave o članovima kućanstva te potvrde o visini dohotka i primitaka za sve članove kućanstva u razdoblju od 01.01.2020. do 30.09.2020., ako prosječan mjesečni prihod po članu kandidatova kućanstva, ostvaren u prvih devet mjeseci godine u kojoj je Natječaj za dodjelu Stipendije raspisan, ne prelazi 60% proračunske osnovice, odnosno iznos od 1.995,60 kn (ne boduje se ako kandidat, njegov roditelj ili osoba koja ga uzdržava ostvaruje pravo na zajamčenu minimalnu naknadu).

**9.** Dokaz o postignutim i priznatim rezultatima studenta ili sudjelovanju na državnim ili međunarodnim natjecanjima na jednom području znanosti, umjetnosti ili sporta ostvareni u tekućoj ili prethodnoj kalendarskoj godini.

Pod državnim ili međunarodnim natjecanjem podrazumijeva se natjecanje kojem je prethodila selekcija natjecatelja na nižim razinama natjecanja, a sportska natjecanja moraju biti u kalendaru natjecanja Hrvatskog olimpijskog odbora, Hrvatskog paraolimpijskog odbora ili Hrvatskog športskog saveza gluhih.

**10.** Nepravodobne i nepotpune prijave neće se razmatrati.

**11.** Prijedlog liste kandidata za dodjelu Stipendije Grada Zagreba studentima s invaliditetom bit će objavljen na web stranici Grada Zagreba (www.zagreb.hr) u roku od 60 dana od dana isteka roka za podnošenje prijava.

**12.** Za trajanja ugovora o korištenju Stipendije, korisnik Stipendije ne može primati niti jednu drugu novčanu stipendiju.

**13**. Kandidati za dodjelu Stipendije koji su upisali godinu studija za koju su već primili Stipendiju, ne mogu ostvariti Stipendiju za ponovno pohađanje iste godine studija. Kandidati za dodjelu Stipendije ne mogu ostvariti Stipendiju za već stečenu razinu obrazovanja.